FAKTA Lovstramninger og nye værktøjer

I marts 2016 blev det besluttet at styrke kvaliteten af de frie grundskoler. En del af aftalen indebar, at friskolerne ikke bare skulle forberede deres elever til at leve i et demokratisk samfund, men faktisk skal udvikle og styrke den demokratiske dannelse hos eleverne.

Styrelsen for Undervisning og Kvalitet fik et skærpet fokus på efterlevelse af frihed og folkestyrekravet og endelig blev der ændret i reglerne om skolernes tilsynsførende.

I maj kom der så en delaftale om ekstremistiske religiøse forkyndere – de såkaldte hadprædikanter. Her blev tilsynet skærpet yderligere for skoler, som udviser risikoadfærd eller er under skærpet tilsyn. Blandt andet en mere systematisk anvendelse af uanmeldte tilsynsbesøg.

I november blev der så indgået en aftale om skærpet tilsyn med de frie grundskoler. I aftalen var der 10 nye tiltag, der blandt andet gjorde det lettere at lukke frie grundskoler, tilsynet blev skærpet, der blev indført en whistleblower-ordning og et forbud mod anonyme donationer.